./data/phi0428/phi001/phi0428.phi001.perseus-lat1.xml
Anonymous
Lepidus eodem tempore Marcellusque Cordubam cum suis, Cassius proficiscitur Carmonem  Sub idem tempus Trebonius proconsul ad provinciam obtinendam venit  De cuius adventu ut cognovit Cassius, legiones quas secum habuerat equitatumque in hiberna distribuit: ipse omnibus suis rebus celeriter correptis Malacam contendit ibique adverso tempore navigandi navis conscendit, ut ipse praedicabat, ne se Lepido et Trebonio et Marcello committeret, ut amici eius dictitabant, ne per eam provinciam minore cumdignitate iter faceret cuius magna pars ab eo defecerat, ut ceteri existimabant, ne pecunia illa ex infinitis rapinis confecta in potestatem cuiusquam veniret  Progressus secunda ut hiberna tempestate cum in Hiberum flumen noctis vitandae causa se contulisset, inde paulo vehementiore tempestate, nihilo periculosius se navigaturum credens, profectus, adversis fluctibus occurrentibus ostio fluminis, in ipsis faucibus, cum neque flectere navem propter vini fluminis neque directam tantis fluctibus tenere posset, demersa nave periit